দোকানের ওপরে বসতবাড়ি--অনেক প্রজন্ম এখানে পুরাকাল থেকে বসবাস করে এসেছে। ধর্ম অনুযায়ী পুরোনো শহরটি খ্রিস্টান, ইহুদী, মুসলমান ও আর্মেনিয়ান কোয়ার্টারে বিভক্ত কিন্তু নীচে রাস্তায় ভেদ বোঝা মুশকিল। সেখানে সবাই এক। সবার ধর্ম--বাজার ও রোজগার। হাজার বছর ধরে গ্রীক, রোমান, অটোমান, ক্রুসেডার ইত্যাদির দ্বারা আক্রান্ত হলেও আমার চোখে এখন তো বেশ শান্তিপূর্ণ সহাবস্থান বলেই মনে হোল। কিন্তু জেরুসালেম একটি জটিল শহর। পৃথিবীর সবথেকে পুরোনো এই শহরের পরতে পরতে ইতিহাস। সামান্য কয়েকদিন মাত্র ওপর ওপর দেখলে অনেক কিছুই অবোঝা, অজানা থেকে যায়।